DCORP ละลายทรัพย์ยังไม่หนำใจ ควักอีก 30 ลบ. ซื้อธุรกิจถ่ายทอดสดรายการฟุตบอลในฟิลิปปินส์
DCORP ละลายทรัพย์ยังไม่หนำใจ ควักอีก 30 ลบ. ซื้อธุรกิจถ่ายทอดสดรายการฟุตบอลในฟิลิปปินส์
17 พ.ย. 2560

บริษัท ดีมีเตอร์ คอร์ปอเรชั่น จำกัด (มหาชน) หรือ DCORP ระบุว่า ที่ประชุมคณะกรรมการจัดการของบริษัท ครั้งที่ 18/2560 มีมติอนุมัติการเข้าร่วมลงทุนในสัดส่วน 35% กับ Triple CH Holdings Company Limited (Triple CH) คิดเป็นวงเงินการร่วมลงทุนรวม 30 ล้านบาท เพื่อประกอบธุรกิจการถ่ายทอดสดรายการฟุตบอลในประเทศฟิลิปปินส์ โดยบริษัทได้เข้าลงนามในสัญญา Business Collaboration and Investment Agreement เมื่อวันที่ 9 พ.ย.ที่ผ่านมา เพื่อกำหนดข้อตกลงและเงื่อนไขในการลงทุนร่วมกัน และแบ่งปันผลประโยชน์จากการถ่ายทอดรายการแข่งขันฟุตบอลตามสัดส่วนการร่วมลงทุน
ทั้งนี้ Triple CH เป็นบริษัทที่จดทะเบียนภายใต้กฎหมายของประเทศซามัว (Samoa) โดยมีที่ตั้งสำนักงาน ณ เขตบริหารพิเศษฮ่องกง แห่งสาธารณรัฐประชาชนจีน และเป็นผู้ได้รับสิทธิการถ่ายทอดสดฟุตบอลรายการพรีเมียร์ ลีก (Premier League) ยูฟ่า แชมเปียนส์ ลีก (UEFA League) และลา ลี กา (La Liga) ในประเทศฟิลิปปินส์
อนึ่งก่อนหน้านี้ที่ประชุมคณะกรรมการบริษัท DCORP มีมติอนุมัติการเข้าลงทุนในโครงการเดอะมาร์เวลเอ็กซ์พีเรียนซ์ไทยแลนด์: ธีมเอ็นเตอร์เทนเมนต์ แอ็ทแทรคชั่น (THe Marvel Experience : Theme Entertainment Attraction -TMX) ซึ่งเป็นแหล่งให้ความบันเทิงในรูปแบบดิจิทัล ไฮเปอร์ เรียลลิตี้ ในบริษัทฮีโร่ เอ็กซ์พีเรียนซ์ จำกัด โดยจะเข้าซื้อหุ้นเพิ่มทุนและเข้าซื้อหุ้นจากผู้ถือหุ้นเดิม
โดย DCORP จะเข้าซื้อหุ้นสามัญเพิ่มทุนของฮีโร่ เอ็กซ์พีเรียนซ์ จำนวน 805,264 หุ้น คิดเป็นสัดส่วน 30% ของทุนจดทะเบียนทั้งหมดของบริษัท โดยจะเข้าซื้อหุ้นเพิ่มทุนในราคาหุ้นละ 335.29377 บาท เป็นจำนวนเงินทั้งสิ้น 270 ล้านบาท ซึ่งก่อนหน้านี้ได้ระบุว่าจะทำการซื้อขายแล้วเสร็จในวันที่ 31 ต.ค.60 อย่างไรก็ตามบริษัทออกขยายเวลาออกไปเป็นสิ้นเดือนธ.ค.60